  Анжелика Тихонова корреспондент Удмуртиын 491 гужем лагерьёсы нырысетӥ сменае шутэтскыны 34 сюрс 184 пиналъёс мынӥзы. Со сярысь Роспотребнадзорлэн элькунъя управлениезлэн пресс-службаез ивортӥз. 2021-тӥ арын гужем пиналъёс понна  578 ужъюртъёс ужалозы: 526 нуназе лагерьёс, карсьӧр 16 лагерьёс, школаосын ужаны но шутэтскыны чаклам 24 лагерьёс, сизьым санаторийёс, вить санаторно-оздоровительной лагерьёс. Отын 55 сюрслэсь трос пиналъёс шутэтскозы Та дырлы вань лагерьёс эскеремын ини. Нылпиос вуытозь, ужъюртъёсысь юон вуэз эскерыны 855 пробаос басьтӥзы. Микробиологической но санитарно-химической возьматонъёсъя ваньмыз куронъёслы тупа. Лагерьёсын ужасьёс чылкытлыкъя дышетскон но аттестация пыр ортчизы. Роспотребнадзорлэн элькунъя управлениысьтыз ӧнерчиос лагере путёвка басьтэмзылэсь азьвыл эскерыны ӵекто, пыремын-а со «Реестр организаций отдыха детей и их оздоровления, расположенных на территории Удмуртской Республики» лыдметэ. Лагерь санитарияя куронъёслы тупамез сярысь санитарно-эпидемиологической ужкагазъёс басьтэмез бере гинэ ужаны быгатэ. Ужъюртъёсты троссэ 75 процентлы тырмытыны яра. Пиналъёс вуон азьын лагерьын одно ик лемтэйёслэсь тазатон ужъёс ортчытэмын луыны кулэ. Катэз тӥяса ужась лагерьёсты административной кылкутон улэ кыскозы но 30 сюрсысен 150 сюрсозь штраф тырытозы яке 90 нуналлы ужзэс ӝегатозы. Тодэ вайытом, туэ лагере путёвкалэсь 50 процентсэ дунзэ анай-атайёслы берыктозы. Куронъёсын Ростуризмлэн  тодматскыны луоз.  Тегъёс: Ижкар нылпиос Удмуртия шутэтскон гужем  